Ramme
Ramme, stationsby 9 km sydvest for Lemvig; 443 indb. (2013). Ramme har station på Lemvigbanen, og her findes skole, ældrecentret Alparken, en købmand og mindre håndværks- og industrivirksomheder. Ramme Kirke er fra 1200-t. og bygget af granitkvadre. Ramme sogn omfatter også stationsbyen Bonnet nord for Ramme.
I sognet ligger det tidligere herresæde Rammegård og længst mod vest det fredede jernalderanlæg Rammedige, et forsvarsværk på tværs af en formodet oldtidsvej mellem Viborg og et udskibningssted ved Trans. Adskillige gravhøje ses gennem sognet i en øst-vestlig linje, som indikerer vejens forløb.
Ramme ligger i Lemvig Kommune.